## El Circuit Ricardo Tormo tanca 2024 rebent el suport de la comunitat del món del motor després de la dana

*** La temporada es tanca amb bones xifres d’afluència de públic i d’activitat, però sense la celebració del Gran Premi, que es va traslladar a Barcelona
* El Circuit d’Assen ha fet una aportació amb la qual es renovarà la maquinària afectada per les inundacions
* Els millors pilots d’automobilisme i de motociclisme s’involucren en ‘Solidaritat sobre rodes’ per a retornar la mobilitat als afectats**

El Circuit Ricardo Tormo tanca la temporada 2024. Una temporada que havia d’haver estat marcada per la celebració del seu 25 aniversari i que, no obstant això, serà recordada pel pas de la tràgica dana que va arrasar part de la província de València i va destruir els accessos de les instal·lacions de Cheste.

Des de llavors, el Circuit Ricardo Tormo està rebent la solidaritat del món del motor i canalitzant-la per a tractar d’ajudar els afectats per les tràgiques inundacions del passat 29 d’octubre a la província de València.

El Gran Premi de la Comunitat Valenciana va ser substituït per a tancar el calendari de MotoGP pel Gran Premi de la Solidaritat de Barcelona, en el qual tots els beneficis s’han destinat per a oferir una ajuda d’1,6 milions d’euros als municipis pròxims al Circuit més afectats per la dana, les poblacions de Cheste i de Chiva.

El Circuit d’Assen, que es prepara per a celebrar el seu centenari en 2025, va decidir amb la major celeritat fer una donació de 50.000 euros per a renovar la maquinària del Circuit afectada per les inundacions. Les accions solidàries no han acabat ací. Pilots de la talla de Carlos Sainz, Jorge Martínez Aspar, Marc Márquez, Fernando Alonso, Carlos Sainz Jr, entre molts altres, han mostrat el seu suport a ‘Solidaritat sobre rodes’, una organització que està entregant cotxes i motos a les persones afectades per la dana que han perdut els seus vehicles i tracten de recuperar la mobilitat.

“El Circuit és molt més que una instal·lació esportiva. Encara que ens haja afectat molt la cancel·lació dels esdeveniments en este temps, podem estar contents de l’ajuda que tenim l’oportunitat d’oferir als nostres veïns més directes i a tots els afectats per esta terrible tragèdia”, ha indicat el director general del Circuit Ricardo Tormo, Nicolás Collado.

En la memòria de 2024 quedarà també l’obertura dels actes del 25 aniversari amb la concessió a Jorge Martínez Aspar del trofeu de Llegenda del Circuit el mes de març o la celebració de l’aniversari el 12 de setembre amb Carmelo Ezpeleta, CEO de Dorna, Nerea Martí, Pedro Acosta i els campions del món valencians entre els convidats.

**17 esdeveniments**

Abans de la dana, el Circuit va celebrar un total de 17 esdeveniments amb una afluència de 134.500 aficionats en les graderies. El més potent dels quals, els FIA Motorsport Games, que per primera vegada es van reunir a Espanya 86 equips nacionals en 26 disciplines amb prop de mil pilots en acció.

No obstant això, la dana va arrasar els accessos del Circuit la vesprada nit del 29 d’octubre i va obligar a cancel·lar tres dels esdeveniments més importants del calendari: els entrenaments de la FIA Formula E, el FIM JuniorGP i el Gran Premi de la Comunitat Valenciana, que tenia venut tot el seu aforament per a tancar el mundial un any més.

**87,4 % d’activitat**

L’índex d’activitat també s’ha vist perjudicat, perquè la pista ha hagut d’estar tancada durant 37 dies. Sense comptar esta parada forçosa, el traçat de Cheste ha posat en verd el seu semàfor el 87,4 % dels dies de l’any, amb carreres, entrenaments, tandes i altres activitats.

En eixos 37 dies, els operaris del Circuit han arreplegat al voltant de 18.000 tones de llot sobre una superfície afectada d’aparcament de més de 170.000 metres quadrats. S’ha creat un accés provisional i s’està a l’espera de la reconstrucció de tres dels quatre accessos de les instal·lacions per a poder dur a terme esdeveniments amb públic.

L’acció va tornar al Circuit el 5 de desembre amb els primers entrenaments privats. Per a fer-ho, s’ha establit un itinerari d’accés alternatiu a l’habitual que haurà de ser reparat de cara a l’inici de la pròxima temporada.

Fecha: 23/12/2024